স্বামী বলপূর্বক শারীরিক সম্পর্ক করতে গিয়েছিলেন স্ত্রীর সঙ্গে। নিজেকে বাঁচাতে স্ত্রী পা দিয়ে আঘাত করেন স্বামীর গোপনাঙ্গে। পরিণামে মৃত্যু হল স্বামীর। 
বেঙ্গালুরুর ব্যাতারায়া‌নাপুরার ঘটনা। গৃহবধূ রোহিনী কুমার (নাম পরিবর্তিত) তাঁর স্বামীর অণ্ডকোষে লাথি মারায় মারা গেলেন তাঁর স্বামী ৪৫ বছর বয়সি অরুণ কুমার (নাম পরিবর্তিত)। রোহিনীর দাবি, তিনি দাম্পত্য ধর্ষণের শিকার হয়েছিলেন। পুলিশ ভারতীয় দণ্ডবিধির ৩০২ ধারায় (হত্যা) গ্রেফতার করেছে রোহিনীকে। 
১৫ বছর ধরে দাম্পত্য জীবন যাপন করছিলেন রোহিনী আর অরুণ। তাঁদের একটি ১৩ বছরের মেয়েও রয়েছে। পুলিশকে রোহিনী জানিয়েছেন, ২৬ ফেব্রুয়ারি রাত আড়াইটে নাগাদ হঠাতই তাঁকে ঘুম থেকে তুলে তাঁর সঙ্গে জোর করে সঙ্গম করতে যান স্বামী অরুণ কুমার। আত্মরক্ষার্থে স্বামীর অণ্ডকোষে সজোরে লাথি কষান রোহিনী। সঙ্গে সঙ্গে মাটিতে লুটিয়ে পড়েন অরুণ। কিছুক্ষণ পরেই তাঁর মৃত্যু হয়। 
অরুণ পেশায় ছিলেন ড্রাইভার। একটি দেশি মদের কারখানার গাড়ি চালাতেন তিনি। পুলিশের কাছে রোহিনী দাবি করেছেন, তাঁর স্বামী এইচ আইভ ভি আক্রান্ত ছিলেন। অন্য মহিলার সঙ্গে তাঁর সম্পর্কও ছিল। সেই কারণেই স্বামীর সঙ্গে শারীরিক মিলনে আপত্তি জানিয়েছিলেন তিনি।